Aleksandar Vucic anunță zile grele. Președintele sârb acuză amenințări la adresa intereselor vitale
- Ionel Sclavone
- 27 martie 2024, 20:07
Aleksandar Vucic anunță o perioadă dificilă pentru Serbia, spunând că interesele vitale ale țării sunt amenințate direct. În urmă cu câteva zile, susținea că țara sa nu va adera la NATO.
Președintele sârb a transmis un mesaj misterior într-o postare pe Instagram, fără să dea detalii. Misterios, el a vorbit doar despre așa-zise amenințări la adresa intereselor țării.
Aleksandar Vucic anunță o perioadă dificilă
Serbia se va confrunta în curând cu provocări majore care îi amenință interesele naționale vitale. Este esența mesajului misterios pe care, președintele sârb Aleksandar Vucic, l-a postat pe Instagram. El nu a dat explicații despre provocările la care face referire. Doar a vorbit despre informații pe care le-ar fi primit și pe care le va împărtăși poporului în curând
"Vin zile dificile pentru Serbia. În acest moment, nu îmi este ușor să spun ce știri am primit în ultimele 48 de ore. Sunt amenințări directe la adresa intereselor vitale atât ale Serbiei, cât și ale Republicii Srpska (n.red. – una dintre cele două entități care compun statul Bosnia și Herțegovina)," a scris Vucic pe Instagram
Președintele sârb a mai spus că va urma o perioadă foarte dificilă pentru țara sa. El a spus, însă, că Serbia va lupta și va învinge.
"În zilele următoare, voi familiariza poporul sârb cu toate provocările cu care se confruntă Serbia. Va fi greu, mai greu ca niciodată. Vom lupta. Serbia va învinge", a adăugat Aleksandar Vucic.
Serbia nu mai vrea în NATO
În urmă cu câteva zile, Aleksandar Vucic anunța că Serbia nu intenționează să intre în NATO. El a făcut aceste declarații în contextul unei ceremonii de stat. Președintele sârb a făcut referire la Kosovo, care a fost admisă ca membru asociat în Adunarea parlamentară a NATO. Iar acest lucru este un motiv pentrucare țara sa refuză să adere la Alianța Nord-Atlantică.
"Mulţumim - acum ştim că noi nu vom adera niciodată la NATO şi că ne vom apăra şi proteja neutralitatea noastră militară. Iar când îi veţi admite (Kosovo) în Consiliul Europei, noi vom avea şi pentru asta un răspuns", a spus Aleksandar Vucic.
Șeful regimului de la Belgrad a făcut aceste declarații la Prokuplje, în sudul Serbiei. Aleksandar Vucic a transmis un mesaj pentru ceea ce el a numit "falşii prieteni" ai Serbiei.
"S-a zis cu minciunile voastre, sancţiuni împotriva Pristinei şi toate celelalte. Lor le-aţi dat totul şi în schimb aţi pedepsit Serbia pe măsură (...) Ei nu ne pot lua dreptul de a trăi pentru ţara noastră şi de a iubi libertatea mai presus de orice", a mai declarat Aleksandar Vucic.
Aleksandar Vucic, un apropiat al lui Putin
Președintele sârb, Aleksandar Vucic, a mai spus că Serbia nu va accepta niciodată ca provincia Kosovo-Metohia să fie separată de ea. El a declarat că Serbia va lupta cu orice are la dispoziţie pentru a-şi păstra teritoriul şi va şti cum să se protejeze şi să se apere.
De la izbucnirea războiului din Ucraina, președintele sârb a avut o serie de poziții apropiate de Moscova. El este văzut ca un apropiat al lui Vladimir Putin și al regimului de la Moscova. Vucic face parte din galeria susținătorilor dictatorului de la Kremlin alături de premierul ungar Viktor Orban și de premierul slovac Robert Fico.